
VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

ĮSAKYMAS
DĖL IŠMANIOSIOS MOKESČIŲ ADMINISTRAVIMO INFORMACINĖS SISTEMOS NAUDOJIMO TAISYKLIŲ PATVIRTINIMO

2016 m. rugsėjo 28 d. Nr. VA-119
Vilnius


Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 17 punktu ir 18.11 papunkčiu,
t v i r t i n u Išmaniosios mokesčių administravimo informacinės sistemos naudojimo taisykles (pridedama). 



Viršininko pavaduotojas, 
atliekantis viršininko funkcijas 	Artūras Klerauskas 

PATVIRTINTA
Valstybinės mokesčių inspekcijos prie
Lietuvos Respublikos finansų ministerijos
viršininko 2016 m. rugsėjo 28 d.
įsakymu Nr. VA-119
(Valstybinės mokesčių inspekcijos prie
Lietuvos Respublikos finansų ministerijos
viršininko 2019 m. sausio 10 d.
įsakymo Nr. VA-2 redakcija)


IŠMANIOSIOS MOKESČIŲ ADMINISTRAVIMO INFORMACINĖS SISTEMOS (I.MAS) NAUDOJIMO TAISYKLĖS

I SKYRIUS
BENDROSIOS NUOSTATOS

1. Išmaniosios mokesčių administravimo informacinės sistemos naudojimo taisyklės (toliau – Taisyklės) nustato naudojimosi Išmaniąja mokesčių administravimo informacine sistema (toliau – i. MAS) ir jos posistemiais tvarką.
Punkto pakeitimai:
Nr. VA-64,
2019-08-12,
paskelbta TAR 2019-08-12, i. k. 2019-13062            

2. Taisyklėse vartojamos sąvokos:
2.1. a.VAZ – važtaraščių atsarginių priemonių sistema, skirta naudoti, kai neveikia i.MAS Elektroninių važtaraščių posistemis (toliau – i.VAZ) ir kitais Taisyklėse apibrėžtais atvejais.
2.2. Elektroninė PVM sąskaita faktūra – pridėtinės vertės mokesčio (toliau – PVM) sąskaita faktūra, kurioje nurodomi Lietuvos Respublikos pridėtinės vertės mokesčio įstatymo 80 straipsnyje nustatyti PVM sąskaitos faktūros rekvizitai ir kuri yra išrašyta ir gauta elektroniniu formatu, ir kuri gali būti naudojama, tik esant išankstiniam pirkėjo sutikimui.
2.3. Elektroninė sąskaita faktūra – elektroninis dokumentas, kuriuo patvirtinama ūkinė operacija arba ūkinis įvykis ir kuriame yra rekvizitai tos ūkinės operacijos arba ūkinio įvykio tapatumui nustatyti, t. y. kuri turi visus Lietuvos Respublikos buhalterinės apskaitos įstatymu nustatytus privalomus apskaitos dokumento rekvizitus bei Mokesčiams apskaičiuoti naudojamų apskaitos dokumentų išrašymo ir pripažinimo taisyklėse, patvirtintose Lietuvos Respublikos Vyriausybės 2002 m. gegužės 29 d. nutarimu Nr. 780 „Dėl Mokesčiams apskaičiuoti naudojamų apskaitos dokumentų išrašymo ir pripažinimo taisyklių patvirtinimo“, nurodytus rekvizitus.
2.4. Elektroninis važtaraštis – Lietuvos Respublikos kelių transporto kodekse (toliau – Kelių transporto kodeksas) elektroniniam važtaraščiui nustatytus reikalavimus atitinkantis važtaraštis, kuris išrašytas, perduotas, gautas ir saugomas i.VAZ.
2.5. FileTransfer PĮ – programinė įranga, skirta didėlės apimties standartizuotiems buhalterinės apskaitos duomenims pateikti į i.MAS Standartizuotų buhalterinės apskaitos duomenų kaupimo ir tvarkymo posistemį (toliau – i.SAF-T).
2.6. i.APS – i.MAS Nuotolinių apskaitos paslaugų smulkiam verslui posistemis.
2.7. i.MAS atstovas – i. MAS naudotojas, atstovaujantis mokesčių mokėtojui.
2.8. i.SAF – i.MAS Elektroninis sąskaitų faktūrų posistemis, per kurį teikiami registrų duomenys, teikiamos elektroninės paslaugos.
2.9. i.VAZ – i.MAS posistemis, skirtas važtaraščių duomenims pateikti ir važtaraščių išrašymo, perdavimo, gavimo elektroninėms paslaugoms teikti.
2.10. Kitos Taisyklėse vartojamos sąvokos atitinka Lietuvos Respublikos mokesčių administravimo įstatyme, Lietuvos Respublikos pridėtinės vertės mokesčio įstatyme, Kelių transporto kodekse ir kituose susijusiuose teisės aktuose vartojamas sąvokas.
Punkto pakeitimai:
Nr. VA-64,
2019-08-12,
paskelbta TAR 2019-08-12, i. k. 2019-13062            

II SKYRIUS
REGISTRAVIMOSI IR PRISIJUNGIMO PRIE I.MAS TVARKA

3. Mokesčių mokėtojui arba jo atstovui pirmą kartą jungiantis prie i.MAS, yra pateikiamos šios Taisyklės, su kuriomis jis privalo susipažinti ir i.MAS priemonėmis tai patvirtinti. Patvirtinęs, kad susipažino su šiomis Taisyklėmis, mokesčių mokėtojas arba jo atstovas tampa i.MAS naudotoju.
4. Jungiantis prie i.MAS pirmą kartą arba praėjus i.MAS numatytam dienų skaičiui nuo paskutinio mokesčių mokėtojo arba jo atstovo elektroninio pašto patvirtinimo, privaloma nurodyti ir patvirtinti mokesčių mokėtojo elektroninio pašto adresą. Elektroninio pašto adresas yra skirtas pateikti svarbią / aktualią informaciją. Naudotojas, nurodęs savo el. paštą ir į jį gavęs patvirtinimo nuorodą, taip pasitikrina, ar nurodė teisingą savo el. pašto adresą. Nepatvirtinus aktualaus elektroninio pašto adreso, naudojimasis i.MAS funkcijomis nebus galimas.
5. Prisijungęs prie i.MAS, naudotojas turi galimybę nurodyti kontaktinius duomenis, reikalingus naudotis a.VAZ: elektroninio pašto adresą, mobilaus telefono numerį. Mokesčių mokėtojas el. paštą nurodo vieną kartą (pirmą kartą jungdamasis prie i.MAS). El. pašto adresą turi nurodyti visi mokesčių mokėtojai, kitaip jie negalės prisijungti prie sistemos. Mobilaus telefono numeris reikalingas naudotis a.VAZ (atsarginėmis važtaraščių pateikimo priemonėmis, kai mokesčių mokėtojas negali pateikti duomenų į i.VAZ posistemį) . PVM mokėtojų telefono numeris ir el. pašto adresas gali būti naudojamas teikiant kryžminio sutikrinimo paslaugą, t. y. jeigu mokesčių mokėtojas  nurodys savo telefono numerį ir / arba el. pašto adresą ir uždės žymą, kad, esant neatitikimų būtų rodomas telefono numeris ir / arba el. pašto adresas, tai, kryžminio sutikrinimo metu nustačius neatitikimą, kita sandorio pusė matytų savo partnerio telefono numerį ir / arba el. pašto adresą. 
6. Teisės naudotis skirtingais i.MAS funkcionalumais suteikiamos:
6.1. juridinio asmens vadovui ar jo įgaliotam asmeniui bei  tiek su verslo liudijimu, tiek su pažyma veiklą vykdančiam fiziniam asmeniui (toliau – veiklą vykdantis fizinis asmuo), kuriems suteikta atstovų administravimo teisė, i.MAS teisės suteikiamos automatiškai;
6.2. juridinis ar veiklą vykdantis fizinis asmuo gali įgalioti kitus juridinius arba fizinius asmenis teikti ir tvarkyti duomenis i. SAF, i. VAZ, i. SAF-T ir i. APS posistemiuose. Tokiu atveju i. MAS teisės automatiškai suteikiamos įgalioto juridinio asmens vadovui / arba įgaliotam fiziniam asmeniui, o vėliau įgalioto juridinio asmens vadovas / arba įgaliotas fizinis asmuo turi galimybę įgalioti kitus savo atsakingus darbuotojus / ar asmenis.
Papunkčio pakeitimai:

7. Važtaraščio duomenis i.VAZ posistemyje gali teikti bet kuris važtaraščio rengėjas, jei siuntėjas i.MAS nustatymuose nėra apribojęs važtaraščio duomenų teikimo teisės kitiems asmenims. Važtaraščio rengėjui teikiant duomenis i.VAZ posistemyje ir nurodžius siuntėjo duomenis, siuntėjas į i.MAS informacinių pranešimų dėžutę gauna automatinį pranešimą, kuriame nurodomi pateikusio duomenis važtaraščio rengėjo vardas, pavardė / pavadinimas, pervežimo operacijos dalyvio statusas (siuntėjas / vežėjas / gavėjas). Siuntėjas, norėdamas, kad važtaraščių, kuriuose jis nurodytas kaip siuntėjas, duomenis už jį i.VAZ posistemyje galėtų teikti ne visi, o tik vienas ar keli konkretūs asmenys, turi tai pažymėti i.MAS nustatymuose ir nurodyti tuos asmenis (įgalioti i.MAS ir suteikti teises), kurie teiks važtaraščių duomenis.
8. Valstybės kontrolės institucijos, turinčios teisę peržiūrėti ir / arba gauti i.MAS duomenis, savo funkcijoms vykdyti (toliau – Kitos valstybės institucijos) privalo su Valstybine mokesčių inspekcija prie Lietuvos Respublikos finansų ministerijos (toliau – VMI prie FM) pasirašyti duomenų teikimo sutartį. Sutarčiai įsigaliojus, Kitos valstybės institucijos administratorius gali suteikti teises šios institucijos valstybės tarnautojams ir / ar darbuotojams, dirbantiems pagal darbo sutartis ir gaunantiems darbo užmokestį iš Lietuvos Respublikos valstybės biudžeto (toliau – darbuotojai), kuriems i.MAS duomenys yra būtini numatytoms darbo funkcijoms atlikti. Kitos valstybės institucijos administratorius privalo panaikinti institucijos darbuotojams suteiktas teises, kai nutraukiami darbo ar valstybės tarnybos santykiai, taip pat kai tokių teisių turėjimas nėra būtinas institucijos darbuotojui numatytoms darbo funkcijoms atlikti, taip pat, jei paaiškėja, jog i.MAS duomenys buvo naudojami, pažeidžiant asmens duomenų apsaugą reglamentuojančius ir / arba kitus teisės aktus.
9. i.MAS naudotojas autentifikuojamas šiais būdais:
9.1. VMI prie FM siūlomomis autentifikavimo priemonėmis (prisijungimo vardu ir slaptažodžiu), kurios suteikiamos Dokumentų teikimo elektroniniu būdu taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2010 m. liepos 21 d. įsakymu Nr. VA-83 „Dėl Dokumentų teikimo elektroniniu būdu taisyklių patvirtinimo“, nustatyta tvarka;
9.2. per autentifikavimo paslaugų teikėjus, skelbiamus i.MAS tinklalapyje (bankai, Lietuvos kredito unijos, Elektroniniai valdžios vartai, VĮ Registrų centras);
9.3. elektroniniu parašu.
10. Kartą autentifikavusis i.MAS, VMI prie FM portalo e.VMI autorizuotų elektroninių paslaugų srityje Mano VMI arba Valstybinės mokesčių inspekcijos elektroninio deklaravimo informacinėje sistemoje, nauja autentifikacija, norint patekti į bet kurią iš šių sistemų, tos pačios prisijungimo sesijos metu nėra būtina.
11. a.VAZ paslauga naudotojams užsakoma automatiškai, naudotojo paskyroje nurodžius elektroninio pašto adresą ir mobiliojo ryšio telefono numerį. a. VAZ paslaugą užsisakiusiems i.VAZ naudotojams autentifikuoti naudojamas specialus prisijungimo kodas, kuris generuojamas i.VAZ naudotojui. Jeigu i.VAZ naudotojas turi atstovavimo kitam mokesčių mokėtojui teisę, jam generuojamas atskiras kodas kiekvienam jo atstovaujamam mokesčių mokėtojui. Naudotojas, kuris teikia važtaraščių duomenis naudodamasis a. VAZ paslaugomis, autentifikuotis turi naudoti tą kodą, kuris sugeneruotas jam kaip konkrečiam mokesčių mokėtojui atstovaujančiam naudotojui. a. VAZ paslauga prieinama tik i.VAZ naudotojams, atstovaujantiems sau arba i.VAZ naudotojams, turintiems atstovavimo kitam mokesčių mokėtojui teisę. Atsižvelgiant į pasirinktą būdą, naudotojai autentifikuojami pagal:
11.1. telefono numerį ir prisijungimo kodą (jei autentifikuojamasi SMS žinute);
11.2. elektroninio pašto adresą ir prisijungimo kodą (jei autentifikuojamasi internetu).
12. Juridiniam asmeniui i.MAS ir a.VAZ atstovaujančių naudotojų teisės nutraukiamos šiais atvejais:
12.1. pasikeitus juridinio asmens ir jo vadovo ar atstovų darbo santykiams;
12.2. juridinio asmens vadovui atstovaujančių naudotojų teises pakoregavus rankiniu būdu;
12.3. juridinio asmens atstovams patiems atsisakius naudotojų teisių.
13. Fiziniam asmeniui i.APS posistemyje atstovaujančių naudotojų teisės gali būti nutraukiami šiais atvejais:
13.1. veiklą (tiek su verslo liudijimu, tiek su pažyma) vykdančiam fiziniam asmeniui, panaikinus (i.MAS sistemoje rankiniu būdu) jį i.APS atstovaujančių naudotojų teises.   
13.2. veiklą vykdančio fizinio asmens atstovams, prisijungus prie i.MAS ir patiems atsisakius naudotojų teisių.


III SKYRIUS
NAUDOJIMASIS I.MAS ELEKTRONINĖMIS PASLAUGOMIS

14. Prisijungęs prie i.MAS, naudotojas pasirenka atstovaujamą mokesčių mokėtoją:
14.1. save;
14.2. įmonę, kuriai vadovauja pats naudotojas;
14.3. kitą mokesčių mokėtoją, kuris suteikė atstovavimo teisę.
15. Prisijungus prie i.MAS sistemos bei norint pasinaudoti atitinkama elektronine paslauga, ji pasirenkama iš posistemiuose pateikto elektroninių paslaugų sąrašo.
16. Elektroninės paslaugos gavėjui informacija apie elektroninės paslaugos vykdymą teikiama per i.MAS – naudotojo paskyroje rodomos duomenų pateikimo ir elektroninių paslaugų užsakymo būsenos / statusai, kurie keičiasi, atsižvelgiant į įkeltus duomenis ir naudotojo veiksmus.
17. Visi pranešimai automatiškai patenka į i.MAS pašto dėžutę, kurioje jie yra atskiriami, atsižvelgiant į posistemį, su kuriuo susijęs pranešimas. Atėjus pranešimui, i.MAS naudotojas apie jo gavimo faktą informuojamas nurodytu elektroniniu paštu, tačiau visas pranešimo turinys elektroniniu paštu nepateikiamas dėl duomenų saugos. Visą pranešimo turinį naudotojas gali matyti prisijungęs prie i.MAS. 
18. i.MAS numatytos šios paslaugos:
18.1. pridėti ir / ar koreguoti atstovus, atstovavimo laiką, suteikiamas teises;
18.2. žiniatinklio paslaugos – teikti duomenis į i. SAF, i. VAZ ir i. SAF-T posistemius; gauti ūkio subjektų / mokesčių mokėtojų duomenis į mokesčių mokėtojų sistemas;

18.3. gauti priminimus-užduotis apie nepateiktus duomenis (tik i.VAZ posistemio naudotojai);
18.4. ES PVM mokėtojų patikra – naudotojai gali tikrinti, ar galioja ES PVM mokėtojo PVM kodas ir pavadinimas / vardas, pavardė;
18.5. naudotis pateiktų duomenų ataskaitomis;
18.6. naudotis duomenų žurnalais.
19. i.SAF posistemyje numatytos šios paslaugos:
19.1. pateikti PVM sąskaitų faktūrų duomenis VMI prie FM;
19.2. peržiūrėti kryžminio sutikrinimo rezultatus ir užsakyti kryžminio sutikrinimo ataskaitą;
19.3. išrašyti elektronines sąskaitas faktūras ir elektronines PVM sąskaitas faktūras ir jas gauti;
19.4. užsakyti preliminarią Pridėtinės vertės mokesčio deklaracijos FR0600 formą, patvirtintą Valstybinės mokesčių inspekcijos prie Lietuvos Respublikos finansų ministerijos viršininko 2004 m. kovo 1 d. įsakymu Nr. VA-29 „Dėl Pridėtinės vertės mokesčio deklaracijos ir kitų su šiuo mokesčiu susijusių formų bei jų užpildymo taisyklių patvirtinimo“ ir preliminarią Prekių tiekimo ir paslaugų teikimo į kitas Europos Sąjungos valstybes nares ataskaitos FR0564 formą, patvirtintą Valstybinės mokesčių inspekcijos prie Lietuvos Respublikos finansų ministerijos viršininko 2004 m. kovo 12 d. įsakymu Nr. VA-34 „Dėl Prekių tiekimo ir paslaugų teikimo į kitas Europos Sąjungos valstybes nares ataskaitos FR0564 formos užpildymo, teikimo ir tikslinimo taisyklių patvirtinimo“;
19.5. peržiūrėti i.SAF posistemyje saugomus duomenis. Duomenų peržiūrai galima pasitelkti paieškos, grupavimo, filtravimo ir kitus funkcionalumus;
19.6. naudotis kitomis i.SAF  paslaugomis
20. i.SAF posistemyje elektronines PVM sąskaitas faktūras gali išrašyti tik fiziniai apmokestinamieji asmenys, kurie yra registruoti PVM mokėtojais Lietuvos Respublikoje. i.SAF posistemyje šių asmenų išrašytos elektroninės PVM sąskaitos faktūros, mokesčių mokėtojui tai nurodžius i.SAF posistemyje, gali būti automatiškai įtraukiamos į išrašomų PVM sąskaitų faktūrų registrą tą laikotarpį, kurį jos išrašytos.
21. i.SAF posistemyje elektronines PVM sąskaitas faktūras gali gauti visi apmokestinamieji asmenys, registruoti PVM mokėtojais, vykdantys ekonominę (PVM apmokestinamą ir / ar neapmokestinamą) ir neekonominę veiklą (pvz., atliekantys valstybės ar savivaldybių funkcijas). i.SAF posistemyje šių asmenų gautos elektroninės PVM sąskaitos faktūros, mokesčių mokėtojui tai nurodžius i.SAF posistemyje, gali būti automatiškai įtraukiamos į gaunamų PVM sąskaitų faktūrų registrą pagal jų išrašymo datą.  i.SAF posistemyje elektronines sąskaitas faktūras gali išrašyti fiziniai asmenys, vykdantys individualią veiklą pagal pažymą ir / arba su verslo liudijimu.
22. Duomenų teikimo i.SAF posistemyje tvarka bei sąlygos yra nustatytos Pridėtinės vertės mokesčio sąskaitų faktūrų registrų duomenų tvarkymo ir pateikimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. balandžio 21 d. įsakymu Nr. VA-55 „Dėl Pridėtinės vertės mokesčio sąskaitų faktūrų registrų duomenų tvarkymo ir pateikimo taisyklių patvirtinimo“.
23. i.VAZ posistemyje numatytos šios paslaugos:
23.1. pervežimo operacijos administravimas (užsakymo ir / ar važtaraščio rengimas ir duomenų pateikimas, pervežimo operacijų dokumentavimas, parengtų ataskaitų teikimas, važtaraščio duomenų peržiūra siuntėjui, vežėjui, gavėjui, Valstybės institucijoms);
23.2. VMI prie FM registrinių ir i.VAZ duomenų teikimas techninėmis priemonėmis (žiniatinklio paslaugos);
23.3. kitos i.VAZ paslaugos.
24. Duomenų teikimo į i.VAZ posistemį tvarka yra nustatyta Važtaraščių ir kitų krovinių gabenimo dokumentų duomenų teikimo Valstybinei mokesčių inspekcijai taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2016 m. balandžio 1 d. įsakymu Nr. VA-36 „Dėl Važtaraščių ir kitų krovinių gabenimo dokumentų duomenų teikimo Valstybinei mokesčių inspekcijai taisyklių patvirtinimo“ (toliau – Važtaraščių taisyklės).
25. i.APS posistemyje numatytos šios paslaugos:
25.1. fiksuoti pajamų ir  išlaidų operacijas, kurių duomenys automatizuotai perkeliami į pajamų ir išlaidų apskaitos žurnalą;
25.2. saugoti i.APS posistemyje įkeltus su individualios veiklos (tiek įregistruotos su pažyma, tiek su verslo liudijimu) apskaita susijusius dokumentus;
25.3. apskaitos žurnale įrašytus duomenis automatiškai perkelti, sukuriant gyventojo preliminarią metinę pajamų deklaraciją;
25.4. kitos i.APS paslaugos.

251. i. SAF-T posistemyje numatytos šios paslaugos ir funkcionalumai:
251.1. standartizuotų buhalterinės apskaitos duomenų teikimas i. SAF-T vertinimo aplinkoje;
251.2. standartizuotų buhalterinės apskaitos duomenų teikimas i. SAF-T posistemyje kontrolės veiksmo metu;
251.3. didelės apimties standartizuotų buhalterinės apskaitos duomenų teikimas i. SAF-T, naudojant FileTransfer PĮ;
251.4. peržiūrėti i. SAF-T posistemyje saugomus duomenis. Duomenų peržiūrai galima pasitelkti paieškos, grupavimo, filtravimo ir kitus funkcionalumus. 
Papildyta punktu:
Nr. VA-64,
2019-08-12,
paskelbta TAR 2019-08-12, i. k. 2019-13062        

252. Duomenų teikimo i. SAF-T posistemyje tvarka bei sąlygos yra nustatytos Standartinės apskaitos duomenų rinkmenos techninės specifikacijos ir techninių reikalavimų apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2015 m. liepos 21 d. įsakymu Nr. VA-49 „Dėl Standartinės apskaitos duomenų rinkmenos techninės specifikacijos ir techninių reikalavimų aprašo patvirtinimo“. 
Papildyta punktu:
Nr. VA-64,
2019-08-12,
paskelbta TAR 2019-08-12, i. k. 2019-13062        

IV SKYRIUS
ATSARGINĖS PRIEMONĖS, NEVEIKIANT I.MAS

26. Visa informacija ir pagalba apie tai, kaip elgtis, neveikiant i.MAS, yra pateikta VMI prie FM interneto puslapyje www.vmi.lt.
27. Esant ne nuo VMI prie FM, mokesčių mokėtojo ar jo atstovo priklausančioms priežastims, dėl kurių šie asmenys negali pateikti duomenų į i.SAF posistemį, būtina pateikti argumentuotą raštišką prašymą VMI prie FM dėl duomenų teikimo termino atidėjimo pagal Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-135 „Dėl Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo“.
28. Neturėdamas galimybės važtaraščių duomenų pateikti į i.VAZ posistemį, mokesčių mokėtojas ar mokesčių mokėtojo atstovas turi pasinaudoti a.VAZ, kuri pasiekiama dviem būdais:
28.1. internetu (https://avaz.vmi.lt/avaz/login);
28.2. siunčiant padidinto tarifo SMS užklausą (1882).
29. a.VAZ internetinis tinklalapis naudojamas šiais atvejais:
29.1. neveikiant i.VAZ posistemiui;
29.2. egzistuojant techniniams sutrikimams važtaraščio rengėjo priemonėse, tačiau turint prieigą prie interneto;
29.3. važtaraščio užpildymo ir duomenų teikimo metu nėra žinomi visi privalomi važtaraščio duomenys;
30. a.VAZ, siunčiant padidinto tarifo SMS žinutes, naudojamas šiais atvejais:
30.1. egzistuojant techniniams sutrikimams važtaraščio rengėjo priemonėse ir neturint prieigos prie interneto;
30.2. važtaraščio užpildymo ir duomenų teikimo metu nėra žinomi visi privalomi važtaraščio duomenys.
31. Neveikiant i.VAZ posistemiui, naudotojas privalo autentifikuotis a.VAZ. Užregistravus i.VAZ posistemio  neveikimą arba techninius sutrikimus važtaraščio rengėjo priemonėse ir vykdomą pervežimą a.VAZ, naudotojui elektroniniu paštu ar SMS suteikiamas atsarginis numeris (toliau – ARN).
32. Atstačius i.VAZ posistemio veikimą, a.VAZ ARN bei mokesčių mokėtojo informacija perduodami į i.VAZ posistemį:
32.1. jeigu naudotojas nurodė tik vieno važtaraščio duomenis, pagal sugeneruotą ARN automatiškai i.VAZ posistemyje sukuriamas važtaraščio įrašas. Tuomet važtaraščio duomenis naudotojas užpildo pagal Važtaraščių taisykles;
32.2. jeigu i.MAS atstovas nurodė, kad vykdomi keli pervežimai, važtaraščio įrašas i.VAZ posistemyje automatiškai nekuriamas. i.VAZ posistemis priims visus važtaraščius, kurių išrašymo ir / arba išvežimo data buvo sutrikimo metu.
33. i.MAS atstovas per 3 darbo dienas po atsarginių procedūrų taikymo privalo suvesti arba per rinkmeną perduoti visus privalomus važtaraščio duomenis.

V SKYRIUS
ŠALIŲ TEISĖS IR PAREIGOS

34. Mokesčių mokėtojas turi teisę gauti i.MAS teikiamas paslaugas ir svarbius bei informacinius pranešimus.
35. Mokesčių mokėtojas įsipareigoja užtikrinti, kad jo nurodyti kontaktiniai duomenys visada būtų aktualūs.
36. Mokesčių mokėtojas įsipareigoja užtikrinti VMI prie FM suteiktų autentifikavimo priemonių saugumą ir neperduoti jų tretiesiems asmenims. Įvykus pažeidimui ir laiku apie tai nepranešus VMI prie FM, už jo pasekmes atsako mokesčių mokėtojas.
37. VMI prie FM turi teisę nepriimti duomenų, jeigu jie neatitinka elektroniniu būdu teikiamiems duomenims keliamų užpildymo ir pateikimo reikalavimų.
38. VMI prie FM įsipareigoja i.MAS naudotojui siųsti su i.MAS susijusius pranešimus i.MAS naudotojo nurodytu elektroniniu paštu.
39. VMI prie FM įsipareigoja saugoti i.MAS pateikiamą informaciją ir teikti ją tik teisės aktų nustatytais atvejais.
40. VMI prie FM teisės aktų nustatyta tvarka atsako už mokesčių mokėtojo elektroniniu būdu pateiktų duomenų tinkamą tvarkymą.
41. VMI prie FM neatsako už tai, kad dėl informacinių ryšių technologijų gedimų mokesčių mokėtojas negali prisijungti prie i.MAS arba kad dėl tokių gedimų gali būti prarasti ar iškraipyti duomenys jų pateikimo metu.

VI SKYRIUS
BAIGIAMOSIOS NUOSTATOS

42. Už šių Taisyklių nuostatų nevykdymą ar netinkamą vykdymą mokesčių mokėtojai atsako Lietuvos Respublikos teisės aktų nustatyta tvarka.

___________
Priedo pakeitimai:
Nr. VA-2,
2019-01-10,
paskelbta TAR 2019-01-10, i. k. 2019-00335            

